Πυξ Λαξ

Οι **Πυξ Λαξ** είναι ελληνικό  εναλλακτικό ροκ μουσικό συγκρότημα που ιδρύθηκε το 1988. Εμφανίστηκαν στη δισκογραφία το 1990 με τον δίσκο *Τι άλλο να πεις πιο απλά*. 

Το συγκρότημα διαλύθηκε το 2004 και επανασυνδέθηκε το καλοκαίρι του 2011 με μία πανελλαδική περιοδεία, ως φόρο τιμής στον Μάνο Ξυδού. Το καλοκαίρι του 2018, 7 χρόνια μετά την τελευταία τους συνάντηση, επανασυνδέθηκαν οριστικά.

Συνολικά, οι πωλήσεις δίσκων τους έχουν ξεπεράσει τα 1 εκατομμύριο αντίτυπα, ενώ έχουν δώδεκα χρυσούς και πλατινένιους δίσκους. Έχουν χαρακτηριστεί ως ένα από τα πιο αξιόλογα ελληνικά εναλλακτικά ροκ συγκροτήματα των τελευταίων δεκαετιών.

## Ιστορία
Στις αρχές της δεκαετίας του 1990, ο Φίλιππος Πλιάτσικας και ο Μπάμπης Στόκας, δυο παιδικοί φίλοι προερχόμενοι από το Μενίδι, παρέδωσαν κάποια ηχογραφημένα τραγούδια στον Μάνο Ξυδού, ο οποίος εκείνη την περίοδο εργαζόταν σε δισκογραφική εταιρεία και με τη βοήθειά του άρχισε να διαφαίνεται δισκογραφικά η ύπαρξη των Πυξ Λαξ. Το όνομα του συγκροτήματος δόθηκε από έναν υπάλληλο της δισκογραφικής, τον Δημήτρη Φεργάδη, και προέρχεται από την αρχαιοελληνική γλώσσα, σημαίνοντας "Με γροθιές και κλωτσιές".

Η πρώτη τους εμφάνιση έγινε στα Άνω Λιόσια και την παρακολούθησαν 7 άτομα. Κατά τη διάρκειά της, η μπάντα ήταν, όπως ανέφερε ο Πλιάτσικας σε συνέντευξη, "πιόμα".

Το 1990, κυκλοφόρησε το πρώτο άλμπουμ του συγκροτήματος, με τίτλο *Τι άλλο να πεις πιο απλά*, ενώ ένα χρόνο αργότερα το *Ζόρικοι Καιροί*. Το 1993 κυκλοφόρησε το άλμπουμ *Ο Ήλιος του Χειμώνα με Μελαγχολεί*, στο οποίο συμμετείχε ο Βασίλης Καρράς. Με αυτό τον δίσκο, το συγκρότημα άρχισε να γίνεται ευρύτερα γνωστό.

Ακολούθησαν τα *Για τους Πρίγκιπες της Δυτικής Όχθης* (1994) και *Ο Μπαμπούλας Τραγουδάει Μόνος τις Νύχτες* (1996), το πρώτο πλατινένιο άλμπουμ του συγκροτήματος. Στον πρώτο, καθοριστική ήταν η συμμετοχή των αδερφών Κατσιμίχα, ενώ στο δεύτερο συμμετείχε ο Gordon Gano των Violent Femmes. 

Το 1997, κυκλοφόρησαν ένα single και ένα LP σε συνεργασία με τον Γιώργο Νταλάρα, το *Νυχτερινός Περίπατος στην Ιερά Οδό* και η *Ζωντανή Ηχογράφηση στην Ιερά Οδό* που έγιναν πλατινένια. Το δεύτερο σημείωσε εμπορική επιτυχία, πουλώντας περισσότερα από 100 χιλιάδες αντίτυπα. Το ίδιο έτος κυκλοφόρησε το *Παίξε Παλιάτσο, τα Τραγούδια Σου Τελειώνουν*, που περιέχει ζωντανές ηχογραφήσεις της περιόδου 1993-1997.

Το 1998, κυκλοφόρησε το άλμπουμ *Στίλβη*, με τραγούδια που έγιναν επιτυχίες όπως τα  *Μοναξιά μου όλα*, *Μια συνουσία μυστική*, *Έπαψες αγάπη να θυμίζεις* και *Senor* (διασκευή του ομώνυμου τραγουδιού του Μπομπ Ντίλαν). Σε αυτό, μεταξύ άλλων, συμπεριλαμβάνονται τραγούδια γραμμένα για την ταινία *Μοναξιά Μου Όλα*.  Θεωρείται από πολλούς ως η αρτιότερη δισκογραφική δουλειά τους. Το άλμπουμ είχε τεράστια αποδοχή στο ευρύ εναλλακτικό κοινό και έγινε πλατινένιο. Το ίδιο έτος, το συγκρότημα πραγματοποίησε τέσσερις sold-out εμφανίσεις στη Μεγάλη Βρετανία.

Το 1999, ακολούθησε ο διπλός δίσκος με τίτλο *Υπάρχουν Χρυσόψαρα Εδώ;*, στο πρώτο μέρος του οποίου περιέχονταν τα καινούρια κομμάτια *Μέλυδρον*, *You get in love*, *Ένα γέλιο κρεμασμένο στο μπαλκόνι*, *Πίνακας* και *Υπάρχουν χρυσόψαρα εδώ;*, αλλά και διασκευές παλιότερων κομματιών τους. Στο δεύτερο μέρος συμπεριλαμβάνονται ηχογραφήσεις παλιότερων επιτυχιών του συγκροτήματος από ζωντανές εμφανίσεις. Ο δίσκος ήταν και η μεγαλύτερη εμπορική τους επιτυχία, καθώς έγινε τριπλά πλατινένιος.

Λίγο μετά ακολουθούσαν δύο cd singles - συνεργασίες: με τον Λάκη Παπαδόπουλο το *Νετρίνο* και με τους I. Muvrini και Sting το *Ασ' την εικόνα να μιλάει*.

Το 2001, κυκλοφόρησαν το διπλό άλμπουμ *Τα δοκάρια στο γρασίδι περιμένουν τα παιδιά*, που έγινε πλατινένιο.

Ένα χρόνο αργότερα, κυκλοφόρησαν το *Από εδώ κι από κει...*, ένα cd που περιλαμβάνει τις περισσότερες παλαιότερες συνεργασίες τους.

Το 2003, κυκλοφόρησε το νέο τους άλμπουμ *Χαρούμενοι στην πόλη των τρελών* στο οποίο συμμετείχαν οι Έρικ Μπάρτον (των Animals), Γκόρντον Γκάνο (των Violent Femmes), Μαρκ Άλμοντ και Στιβ Γουίν.

Το 2004, οι Πυξ Λαξ ανακοίνωσαν πως θα διαλυθούν, αφού προηγουμένως πραγματοποιήσουν συναυλίες σε Αθήνα και Θεσσαλονίκη και κυκλοφορήσουν ένα ζωντανό δίσκο. Ο δίσκος ονομάστηκε *Τέλος*, και περιέχει πολλά από τα γνωστότερα τραγούδια τους με συμμετοχές καλλιτεχνών που παραβρέθηκαν στις εμφανίσεις του Λυκαβηττού στις 18 Σεπτεμβρίου του 2004, όπως ο Γιώργος Νταλάρας, η Χάρις Αλεξίου, ο Βασίλης Καρράς, ο Λαυρέντης Μαχαιρίτσας, οι Όναρ και οι Domenica. Έπειτα, τα μέλη του συγκροτήματος ακολούθησαν αυτόνομη δισκογραφική πορεία.

Στις 13 Απριλίου του 2010, έξι χρόνια μετά τη διάλυση των Πυξ Λαξ, απεβίωσε ο συνιδρυτής Μάνος Ξυδούς. Σε συνέντευξη το ίδιο έτος, ο Πλιάτσικας απέκλεισε κάθε φήμη μόνιμης επανασύνδεσης της μπάντας.

Το καλοκαίρι του 2011, οι Πυξ Λαξ πραγματοποίησαν μικρή περιοδεία. Η περιοδεία προετοιμαζόταν με συζητήσεις μεταξύ του Μάνου Ξυδού και του μουσικού παραγωγού Νίκου Λώρη. Οι συζητήσεις επισπεύστηκαν λόγω του θανάτου του Ξυδού και η περιοδεία έγινε ως φόρος τιμής σε αυτόν. Οι συναυλίες πραγματοποιήθηκαν στα Ιωάννινα, στην Αλεξανδρούπολη, στην Καβάλα, στη Λάρισα και στην Αγία Νάπα. Η μεγαλύτερη και πολυαναμενόμενη έγινε στις 13 Ιουλίου 2011 στο ΟΑΚΑ, και συγκέντρωσε περισσότερους από 80 χιλιάδες θεατές. Τον Αύγουστο συνέχισαν σε άλλες πόλεις της Ελλάδας: Καρπενήσι, Καλαμάτα, Ολυμπία, Θεσσαλονίκη, Μαλακάσα (Terra Vibe Park), Πάτρα και Ηράκλειο Κρήτης.

Τον χειμώνα του 2012, οι Πυξ Λαξ πραγματοποίησαν 4 επιτυχημένες συναυλίες στη Βόρεια Αμερική: Βοστώνη, Σικάγο, Νέα Υόρκη και Τορόντο.

Τον Δεκέμβριο του 2016, ανακοινώθηκε ότι με αφορμή τα 30 χρόνια του συγκροτήματος, θα γινόταν περιοδεία το καλοκαίρι του 2018. Η περιοδεία, με τίτλο *Πυξ Λαξ: 30 Χρόνια*, ξεκίνησε στο ΟΑΚΑ στις 12 Ιουλίου του 2018. Στις 25 Μαΐου του ίδιου έτους, οι Πυξ Λαξ επέστρεψαν και δισκογραφικά με το άλμπουμ *[[Μια Μέρα Πριν Τον Χειμώνα]]*, που περιλαμβάνει 14 κομμάτια και κυκλοφόρησε από την Panik Oxygen.

Τον Μάιο του 2019, το συγκρότημα κυκλοφόρησε ένα νέο τραγούδι με τίτλο *Κόντρα στου Χρόνου τη Σκουριά* σε στίχους Μπάμπη Στόκα και Φίλιππου Πλιάτσικα και σε μουσική του δεύτερου. Το τραγούδι μιλά για την απόφασή τους να επανενωθούν. Στις 18 Ιουνίου του ίδιου έτους, το συγκρότημα κυκλοφόρησε το ομώνυμο ΕP Single που περιλαμβάνει έξι τραγούδια, από την Panik Oxygen. 

Στις 6, 7 και 9 Ιουνίου, του ίδιου έτους, έκαναν συναυλίες στην Κύπρο και συγκεκριμένα σε Λεμεσό, Λευκωσία και Πάφο. Στις 6 Δεκεμβρίου του ίδιου έτους, ξεκίνησαν τις εμφανίσεις τους στη μουσική σκηνή Οδός Λυσίου στην Πλάκα, εκτελώντας τραγούδια σ' ένα τρίωρο πρόγραμμα. Στις 11 Δεκεμβρίου 2019, κυκλοφόρησαν σε διασκευή το τραγούδι του Τάσου Λειβαδίτη και του Μίκη Θεοδωράκη *Την Πόρτα Ανοίγω το Βράδυ*, που πρωτοκυκλοφόρησε το 1978.

Στις 16 Απριλίου 2021, κυκλοφόρησαν έναν δίσκο-αφιέρωμα στην τριακονταετή και παραπάνω πορεία τους στην ελληνική δισκογραφία με τίτλο *Μέσα Απ' Τις Φωνές Των Φίλων*. Ο δίσκος περιλαμβάνει 20 τραγούδια, εκ των οποίων τα τρία είναι ολοκαίνουργια σε στίχους Μπάμπη Στόκα, Φίλιππου Πλιάτσικα και με τη φωνή του Στέλιου Διονυσίου. Το τραγούδι «Διάφανη Αγάπη» είναι διασκευή των Gipsy Kings, σε στίχους Φίλιππου Πλιάτσικα. Το «Κάποιες Φορές» είναι σε στίχους και μουσική Μπάμπη Στόκα, ενώ το «Ποτέ Πια» σε στίχους Ντέπης Χατζηκαμπάνη και μουσική Φίλιππου Πλιάτσικα. Περιλαμβάνεται επίσης μια διασκευή στο τραγούδι «Άκου βρε Φίλε» με τη φωνή του Θέμη Αδαμαντίδη. Στον δίσκο συμμετέχουν οι: Γιώργος Νταλάρας, Μίλτος Πασχαλίδης, Μαρίζα Ρίζου, Γιάννης Κότσιρας, Χρήστος Μάστορας, Ελένη Τσαλιγοπούλου, Πίτσα Παπαδοπούλου, Ελεονώρα Ζουγανέλη, Νατάσα Θεοδωρίδου, Φωτεινή Βελεσιώτου, Κώστας Τουρνάς, Πάνος Μουζουράκης, Θέμης Αδαμαντίδης, Στέλιος Διονυσίου, Joanna Drigo και ο B.D Foxmoor απ' το συγκρότημα των Active Member.

Στις 31 Μαρτίου του 2022, οι Πυξ Λαξ κυκλοφόρησαν το single «Άνθρωπος στη θάλασσα» και ανακοίνωσαν την περιοδεία τους σε Ελλάδα, Κύπρο και Αυστραλία.

Το 2025 ανακοίνωσαν την πρώτη τους ευρωπαϊκή περιοδεία στην Βόρεια και Κεντρική Ευρώπη, ενώ παράλληλα ανακοίνωσαν το νέο τους άλμπουμ με τίτλο: «Λίγο χρώμα για τα σκούρα».

## Μέλη
**Τωρινά**
*Φίλιππος Πλιάτσικας (Ακουστική κιθάρα, φωνητικά, ιδρυτικό μέλος)
*Μπάμπης Στόκας (Ακουστική κιθάρα, φωνητικά, ιδρυτικό μέλος)
*Χάρης Μιχαηλίδης (Ηλεκτρική κιθάρα, φωνητικά, μέλος της Δραμαμίνης) 
*Νίκος Σάλτας (Πλήκτρα, φωνητικά)
*Αλέκος Κούρτης (Τύμπανα)
*Άκης Αμπράζης (Ηλεκτρικό μπάσο)
*Γιώργος Παχής (Λαούτο, τζουράς)
*Ελευθερία Ναθαναήλ (Ακορντεόν, πιάνο) 

**Πρώην**
* Μάνος Ξυδούς (Ακουστική & ηλεκτρική κιθάρα, κρουστά, φωνητικά, ιδρυτικό μέλος)
* Παναγιώτης Σπυρόπουλος (Ηλεκτρική κιθάρα, ιδρυτικό μέλος)
* Γιώργος Γιαννόπουλος (Τύμπανα)
* Νίκος Γιαννάτος (Ηλεκτρικό μπάσο)
* Δήμητρα Καραμπεροπούλου (Ακορντεόν, φωνητικά)
* Άλκης Παπαδόπουλος (Πλήκτρα)
* Κώστας Σαρδέλης (Ηλεκτρικό μπάσο, ηλεκτρική κιθάρα)
* Βασίλης Σπυρόπουλος (Ηλεκτρική κιθάρα, παλιότερο μέλος του συγκροτήματος Σπυριδούλα)
* Δημήτρης Κανελλόπουλος (Ηλεκτρική κιθάρα, φωνητικά, ιδρυτικό μέλος των Domenica)
* Σάκης Σταμούλης (Τύμπανα)
* Νίκος Παναγιωτάτος (Ηλεκτρική κιθάρα)
* Άκης Δαούτης (Ακουστική & ηλεκτρική κιθάρα)
* Γιώργος Θεοδωρόπουλος (Πλήκτρα)
* Αντρέα Ρουντίνα (Βιολί, φωνητικά)
* Νίκη Γρανά (Ακορντεόν, φωνητικά)
* Φοίβος Άνθης (Τύμπανα)
* Γιώργος Λειβαδάς (Τύμπανα)
* Βαγγέλης Μαρκαντώνης (Ηλεκτρικό μπάσο)

## Δισκογραφία
**LPs**
*1990 - Τι Άλλο Να Πεις Πιο Απλά (Minos EMI)
*1991 - Ζόρικοι Καιροί (Minos EMI)
*1993 - Ο Ήλιος Του Χειμώνα Με Μελαγχολεί (Harvest)
*1994 - Για Τους Πρίγκιπες Της Δυτικής Όχθης (Harvest)
*1996 - Ο Μπαμπούλας Τραγουδάει Μόνος Τις Νύχτες (Harvest)
*1997 - Πυξ Λαξ & Γιώργος Νταλάρας - Ζωντανή Ηχογράφηση Στην Ιερά Οδό (Harvest)
*1997 - Παίξε Παλιάτσο Τα Τραγούδια Σου Τελειώνουν (Harvest)
*1998 - Στίλβη (Minos-EMI)
*1999 - Υπάρχουν Χρυσόψαρα Εδώ; (Harvest)
*2001 - Τα Δοκάρια Στο Γρασίδι Περιμένουν Τα Παιδιά (Minos-EMI)
*2003 - Χαρούμενοι Στην Πόλη Των Τρελών (Harvest)
*2004 - Τέλος - Live Στο Λυκαβηττό (Minos-EMI)
*2011 - Ήμουν Κι Εγώ Εκεί (Έι Μαν Κοίτα Μπροστά) (Harvest)
*2018 - Μια Μέρα Πριν Το Χειμώνα (Panik Oxygen)
*2021 - Μέσα Απ' Τις Φωνές Των Φίλων (Minos EMI)
*2025 - Λίγο Χρώμα Για Τα Σκούρα (Stay Independent)
**EPs/Singles**

* 1996 - Πυξ Λαξ & Γιώργος Νταλάρας - Νυχτερινός Περίπατος Στην Ιερά Οδό (Harvest)
* 1996 - Οι Παλιές Αγάπες Πάνε Στον Παράδεισο (Harvest)
* 1997 - 3 Τραγούδια Από το Soundtrack Της Ταινίας "Ο Έρωτας Κοιμήθηκε Νωρίς" (Harvest)
* 1999 - Πυξ Λαξ & I Muvrini - Ασ' Την Εικόνα Να Μιλάει (Harvest)
*1999 - Πυξ Λαξ & Λάκης Παπαδόπουλος - Νετρίνο (Minos-EMI)
*2019 - Κόντρα Στου Χρόνου Τη Σκουριά (Panik Oxygen)
*2019 - Την Πόρτα Ανοίγω Το Βράδυ (Panik Oxygen)
*2022 - Άνθρωπος Στη Θάλασσα (Ogdoo Music Group)

**Compilations**

* 2002 - Από Εδώ Κι Από 'Κει... (Minos-EMI)
* 2008 - Best Of (Harvest)

**Συμμετοχές**

* 1994 - Νίκος Νομικός - Άσε Με Να Σε Λέω Θάλασσα (EMI)
* 1995 - Μιλτιάδης Πασχαλίδης - Παραμύθι Με Λυπημένο Τέλος (Harvest)
* 1996 - Λαυρέντης Μαχαιρίτσας - Παυσίλιπον (EMI)
* 1998 - Δημήτρης Μητροπάνος - Του Έρωτα & Της Φυγής (Minos-EMI)
* 1998 - Διάφοροι - Τραγούδια Έγραψα Για Φίλους (Tribute Στον Διονύση Σαββόπουλο) (Mercury)
* 1999 - Όναρ - Το Έργο Που Παίζουν Τα Μάτια Σου (Harvest)
* 1999 - Ντομένικα - Άχρηστα Ρολόγια (Harvest)
* 2000 - Λάκης Παπαδόπουλος - 11 (Virgin)
* 2000 - Σύννεφα Με Παντελόνια - Τίποτα Δεν Κρύβεται Κάτω Απ' Τον Ήλιο (Harvest)
* 2003 - Ηλίας Μακρίδης - Ακουαρέλα (Minos - EMI)
* 2004 - Διάφοροι - Φως: Το Επίσημο Άλμπουμ Των Ολυμπιακών Αγώνων Αθήνα 2004 (Minos-EMI)
* 2022 - Δραμαμίνη - Θα Σου Πω Που Πήγε Αυτό Το Καλοκαίρι (Minos EMI)

## Φιλμογραφία
* 2002 - Flamingo (Capitol Records)
* 2003 - Σαν Ένας Πίνακας Που Έμεινε Στη Μέση (Minos-EMI)
* 2004 - Τέλος - Live Στο Λυκαβηττό (DVD version) (Minos-EMI)
* 2011 - Ήμουν Κι Εγώ Εκεί (DVD version) (Harvest)

## Παραπομπές


## Εξωτερικοί σύνδεσμοι
* Πυξ Λαξ στο Facebook
* Πυξ Λαξ στο Discogs

Κατηγορία:Ελληνικά rock συγκροτήματα

Κατηγορία:Βραβευμένοι με Αρίων
Κατηγορία:Μουσικά συγκροτήματα από την Αθήνα
Κατηγορία:Ελληνικά μουσικά συγκροτήματα